Ilmastoaktivistia ja Nobelin rauhanpalkinnon saajaksi veikkailtua Greta Thunbergia vihataan ja rakastetaan.

Uusin vihanilmaus on aivan omaa luokkaansa. Roomasta löytyi maanantaina aamulla hirtetty Greta-nukke sylissään kyltti ”Greta on jumalanne”.

Nukella oli pitkät letit ja keltainen sadetakki - aivan kuten 16-vuotiaalla ruotsalaisella ilmastoaktivistilla usein on.

Iltapäivällä Gli Svegli (Heränneet) -niminen ryhmä kertoi olevansa hirttotempauksen takana ja lupaili lisää olevan tulossa, kertoo italialainen Il Messaggero -lehti.

Italialaiset poliitikot reagoivat nopeasti asiaan. Rooman pormestari Virginia Raggi vaati roomalaisia osoittamaan solidaarisuutta Gretalle ja hänen perheelleen. Sosiaalidemokraattien johtaja Nicola Zingaretti puolestaan tuomitsi makaaberin väkivallan, johon syyllistynyt ei kykene kunnioittamaan eriäviä mielipiteitä.

Italian median mukaan syyttäjä tutkii nukke-episodia vakavana uhkauksena.

Greta Thunberg on parhaillaan Yhdysvalloissa. Hänelle on veikkailtu Nobelin rauhanpalkintoa. Rauhanpalkinnon saaja julkistetaan tulevana perjantaina.

Atte Ahokas tapasi Greta Thunbergin ja kertoo, millainen Donald Trumpin pilkkaama 16-vuotias oikeasti on.